Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 151/14/2202	Galanta, 23.4.2014
EEČ : 2-17-130-2014

U Z N E S E N I E

Trestná vec:	obvinená XXXXX 
Zločin:	Krádež podľa § 212 odsek 2 písmeno e, odsek 3 písmeno a, odsek 4 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
za zločin krádeže podľa § 212 odsek 2 písmeno e), odsek 3 písmeno a), odsek 4 písmeno b) Trestného zákona, ktorého sa mala dopustiť na tom skutkovom základe že, v dobe od 07.04.2008 do 16.10.2013 na odbernom mieste XXXXX, XXXXX, v rozpore s  § 82 zák.č. 251/2012 Z.z. o energetike, bez uzavretej platnej zmluvy o dodávke zemného plynu, neoprávnene odobrala zemný plyn  podliehajúci spoplatneniu na základe osobitného predpisu o množstve 11.961 m3, čím svojim konaním spôsobila spoločnosti SPP- distribúcia, a.s., IČO XXXXX so sídlom XXXXX, XXXXX, škodu vo výške 5.134,56 Eur

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa Okresného riaditeľstva PZ Galanta (ďalej len „vyšetrovateľ“) sp. zn. ORP-XXXXX zo dňa 11.02.2014 bolo podľa § 199 ods. 1 Tr. por. začaté trestné stíhanie a zároveň podľa § 206 ods. 1 Tr. por. vznesené obvinenie XXXXX pre zločin  krádeže podľa § 212 odsek 2 písmeno e), odsek 3 písmeno a), odsek 4 písmeno b) Trestného zákona, ktorý sa mal stať na tom skutkovom základe, ako je uvedené vo výrokovej časti tohto uznesenia.

	V priebehu vyšetrovania boli vykonané výsluchy splnomocnenca poškodenej spoločnosti SPP -distribúcia, a.s.- XXXXX, svedkyne XXXXX. Na základe príkazu sudcu pre prípravné konanie Okresného súdu Galanta sp. zn. XXXXX zo dňa 06.03.2014 bol preskúmaný duševný stav obvinenej znalcami z odboru zdravotníctvo, odvetvie psychiatria, XXXXX a XXXXX. 

Splnomocnenec poškodenej spoločnosti SPP- distribúcia, a.s., XXXXX vo svojej výpovedi dňa 19.02.2014 usvedčuje obvinenú zo spáchania skutku. Uviedol, že dňa 16.10.2013 v čase okolo 12.00 hod sa dostavil na odberné miesto v obci XXXXX, ulica Jahodná, číslo rodinného domu 213/13 z dôvodu demontáže meradla odberu plynu, výrobné číslo XXXXX typové označenie MKM G6, nakoľko odberateľ XXXXX nemal platnú zmluvu o dodávke zemného plynu. Na mieste bolo zistené, že XXXXX, s ktorým mala spoločnosť Slovenský plynárenský priemysel, a. s. uzatvorenú zmluvu o dodávke zemného plynu zomrel. Po smrti XXXXX na uvedenom odbernom mieste odoberala plyn jeho dcéra XXXXX, ktorá zmluvu o dodávke zemného plynu neuzatvorila. Plynomer sa nachádzal na oplotení predzáhradky rodinného domu z ulice na voľne prístupnom mieste, avšak skrinka  bola uzamknutá. Na uvedenom odbernom  mieste evidovanom na odberateľa XXXXX, bolo dňa 16.10.2013  meradlo odberu zemného plynu demontované so stavom 18.961 m3. Na účely fakturácie ukončeného odberu pre dodávateľa zemného plynu bol ku dňu 07.04.2008 stanovený stav automatizovaným prepočtom na hodnotu 7.000 m3. Rozdiel zodpovedal množstvu zemného plynu 11.961 m3, čo je podľa § 82 zákona č. 251/2012  Z.z. o energetike a o zmene niektorých zákonov v znení neskorších predpisov, neoprávnený odber, ktorým vznikla spoločnosti SPP - distribúcia, a.s. priama škoda vo výške 5.134,56 Eur. Po demontáži meradla bol prívod plynu proti ďalšej manipulácii zabezpečený zátkou a plombou. Na odbernom mieste XXXXX, XXXXX, nebola zistená neoprávnená manipulácia s plynovým meradlom, ani zásah do plynovej inštalácie. Začiatkom mesiaca apríl 2008 bol pracovníkmi spoločnosti SPP - distribúcia, a.s. na uvedenom odbernom mieste vykonaný pokus o demontáž meradla, meradlo sa nepodarilo zdemontovať. Odberateľovi XXXXX bola spoločnosťou SPP - distribúcia, a.s. zaslaná výzva zo dňa 28.08.2008 na skončenie neoprávneného odberu zemného plynu, výzva bola prevzatá dňa 04.09.2008 dcérou odberateľa Letušekovou. Opätovnú výzvu na skončenie neoprávneného odberu plynu zo dňa 27.04.2012 adresovanú odberateľovi XXXXX prevzala taktiež jeho dcéra XXXXX a to dňa 03.05.2012. Odberateľka XXXXX zaslala spoločnosti SPP - distribúcia, a.s. žiadosť o splatenie dlhu splátkami. Za obdobie od dňa 07.04.2008, odkedy spoločnosť SPP - distribúcia, a.s. eviduje neoprávnený odber, do 16.10.2013 neoprávneným odberom vznikla spoločnosti SPP - distribúcia, a.s. priama škoda vo výške 5.134,56 € a nákladmi spojenými so zisťovaním a odstraňovaním neoprávneného odberu zemného plynu škoda vo výške 73,53 €, celkovo vznikla spoločnosti škoda vo výške 5.208,09 €

V procesnom postavení svedka bola dňa 17.02.2014 vypočutá dcéra obvinenej XXXXX, ktorá vo svojej výpovedi uviedla, že obvinená je imobilná, nie je schopná písať, prekonala komatický stav a z uvedeného dôvodu uznesenie o vznesení obvinenia prevzala ona. Ďalej svedkyňa uviedla, že obvinená bola dňa 27.10.2010 prvýkrát operovaná z dôvodu nádoru mozgu, pričom v novembri 2013 sa jej stav zhoršil a v januári 2014 bola hospitalizovaná vo Fakultnej nemocnici v Bratislave, kde jej zaviedli PEG, resp. sondu pre stravu. Po prepustení obvinenej do domácej liečby sa dostala do kómy a následne bola v Nemocnici s poliklinikou sv. Lukáša v Galante hospitalizovaná. Prepustili ju dňa 07.02.2014. Svedkyňa zdôraznila, že obvinenej povedala, že uznesenie o vznesení obvinenia prevzala za ňu, ale ona vôbec nereagovala, nie je schopná výsluchu, nevníma a je vo veľmi zlom zdravotnom stave. Čo sa týka skutku, ktorý sa obvinenej kladie za vinu, svedkyňa uviedla, že má vedomosť o tom, že zmluva o dodávke zemného plynu bola uzatvorená s jej nebohým starým otcom, XXXXX, ktorý zomrel dňa 07.11.2005. Následne mesačné platby za plyn hradila obvinená, ale svedkyňa nevedela uviesť, z akého dôvodu obvinená v inkriminovanom období prestala za odobratý plyn platiť.  Na záver svedkyňa dodala, že s poškodenou spoločnosťou SPP- distribúcia, a.s. uzatvorili dohodu, v zmysle ktorej svoj dlh budú splácať v mesačných splátkach po 209,- Eur. 

	V priebehu prípravného konania boli do spisového materiálu zabezpečené listinné dôkazy -správy, odstúpenie od zmluvy, výzva na skončenie neoprávneného odberu plynu, montážny list meradla, zápis o vykonanej kontrole odberného miesta, výpočet škody, faktúra č. XXXXX fotodokumentácia, doklady o úhrade splátok, vklad hotovosti na bankový účet, výpisy z listu vlastníctva, lekárske správy, relácie na obvinenú. 

Z dôvodov uvádzaných vo výpovedi svedkyne XXXXX, bol vypracovaný a zabezpečený znalecký posudok znalcami z odboru zdravotníctvo, odvetvie psychiatria, XXXXX a XXXXX (č. 42/2014 a 11/2014 zo dňa  18.03.2014). Zo záverov znaleckého posudku vyplýva, že obvinená je liečená na nádor mozgu dokumentovateľne od roku 2010, takže najmenej od tej doby až ku aktuálnemu dňu vypracovania znaleckého posudku a ďalej nie je z hľadiska psychiatrického zodpovedná za svoje konanie a správanie pre sekundárne nádorom spôsobený organický psychosyndróm, ťažkého stupňa. Psychický stav (ťažký organický psychosyndróm) je spôsobený neoperovateľným a metastázujúcim nádorom mozgu. Uvedená porucha spôsobovala, že (obvinená najmenej od roku 2010 až doteraz a ďalej) ovládacie a rozpoznávacie schopnosti obvinenej boli v podstatnej miere znížené až neprítomné a nevedela a nemohla rozpoznať nebezpečenstvo svojho činu pre spoločnosť, svoje konanie neovládala. Na záver znalci uviedli, že obvinená nie je schopná chápať zmysel trestného stíhania, nie je aktuálne zodpovedná za svoje konanie a správanie, tak tomu bude počas celej doby jej života ďalej. Jej ovládacie a rozpoznávacie schopnosti u nej nebudú prítomné do konca jej života. Stav obvinenej je trvalý, terminálny, bez tendencie a možnosti vyliečenia a zlepšenia. Obvinená je imobilná, stará sa o ňu rodina. Ochranné psychiatrické liečenie nie je predmetné a účelné, pre jej terminálny stav. Psychický stav je spôsobený neoperovateľným a metastázujúcim nádorom mozgu.

 	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vykonaným dokazovaním a následným vyhodnotením dôkazov v zmysle ustanovenia § 2 ods. 12 Tr. por. bolo preukázané, že sa stal skutok, pre ktorý je vedené trestné stíhanie, tento vykazuje znaky zločinu  krádeže podľa § 212 odsek 2 písmeno e), odsek 3 písmeno a), odsek 4 písmeno b) Trestného zákona a možno dostatočne vyvodiť záver, že ho spáchala obvinená. Pre trestnosť činu sa ale vyžaduje naplnenie všetkých znakov skutkovej podstaty toho ktorého trestného činu. Jedným z obligatórnych znakov je i trestne zodpovedný páchateľ, t.j. subjekt trestného činu. Trestne zodpovedným páchateľom je len subjekt trestného činu, ktorý splnil zákonom ustanovený vek a je príčetný. Príčetnosť páchateľa je charakterizovaná jeho rozpoznávacou a ovládacou schopnosťou. Pre vylúčenie trestnej zodpovednosti stačí, ak absentuje jedna z týchto schopností. V prípade, ak páchateľ trestného činu bol v čase jeho spáchania nepríčetný, je to v zmysle Trestného zákona okolnosť vylučujúca jeho trestnú zodpovednosť. Nakoľko obvinená nebola podľa znaleckého dokazovania v čase spáchania zločinu schopná rozpoznať a ani ovládať svoje protispoločenské konanie, chýba základný znak skutkovej podstaty trestného činu pre vyvodenie jej trestnoprávnej zodpovednosti.

	S poukazom na vyššie uvedené dôvody bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka